# איסר זלמן מלצר

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

איסר זלמן מלצר
תאריך לידה | ה'תר"ל
תאריך פטירה | י' בכסלו ה'תשי"ד
השתייכות | מתנגדים
נושאים בהם עסק | תלמוד, מדרשים, מוסר, הלכה
רבותיו | הנצי"ב מוולוז'ין, הרב נתן צבי פינקל (הסבא מסלובודקה) והרב חיים סולובייצ'יק
תלמידיו | בניו הרב צבי יהודה מלצר ופרופ' פייבל מלצר, הרבנים אלעזר מנחם מן שך, שלמה זלמן אוירבך, שלמה גורן ויוסף אליהו הענקין

הרב איסר זלמן מלצר, (ה'תר"ל - י בכסלו ה'תשי"ד; 1870 – 1954) רב, ראש ישיבה, מנהיג רוחני ופוסק.

הרב איסר זלמן מלצר נולד בשנת ה'תר"ל (1870) בעיר מיר (כיום בבלארוס), לאביו הרב ברוך פרץ. בן עשר התחיל ללמוד אצל רב העיר מיר, הרב יום טוב ליפמאן, מחבר ספר "מלבושי יום-טוב". ובהמשך למד גם בישיבת מיר, שהייתה שלוחה של ישיבת וולוז'ין.

## [עריכה] לימודיו בישיבת וולוז'ין

בן 14, בשנת 1884, התחיל לימודיו בישיבת וולוז'ין, בראשותם של הנצי"ב ורבי חיים סולובייצ'יק ושהה שם שבע שנים. בהיותו תלמיד שם היה גם פעיל בתנועה סודית של של חובבי ציון בשם "נס ציונה", ויחד עם גיסו רבי משה מרדכי אפשטיין היה ממיסדי חדרה, בה קנה חלקת קרקע, ונטע פרדסי אתרוגים.

## [עריכה] נישואיו

כאשר הרב שרגא פייבל פרנק - הגביר מאלקסוט הסמוכה לקובנה - נפטר, ביקשה גולדה - אלמנתו - למלא את צוואתו, ולהשיא את בנותיהן לתלמידי חכמים מובהקים. היא נסעה לישיבת וולוז'ין כדי למצוא שידוך לבתה הראשונה, ושם ראש הישיבה - הרב נפתלי צבי יהודה ברלין התלבט בין הרב משה מרדכי אפשטיין, ובין הרב איסר זלמן מלצר. לבסוף הוא שאל אם יש לה בת נוספת הצריכה להנשא, ואכן בשנת 1892, הבת חיה מנוחה נישאה עם הרב משה מרדכי אפשטיין, והבת בילא הינדא נישאה עם הרב איסר זלמן מלצר.

## [עריכה] ישיבת סלובודקה וישיבת סלוצק

בעקבות נישואיו, הושפע הרב מלצר מתנועת המוסר שחותנו וגיסו היו מקורבים אליה ואל מנהיגה רבי ישראל מסלנט. הוא היה תלמידו של הסבא מסלובודקה, רבי נתן צבי פינקל, ונשלח על ידו בראש חבורה של 14 תלמידים לסלובודקה לייסד שם ישיבה.

התמנה לראש ישיבה בסלובודקה (1894 - 1897) כבר בהיותו בן 24. לאחר פטירת רבה של סלוצק שברוסיה, נתמנה לרבה של העיר בשנת 1903, ושימש בכהונה זו עשרים שנה (1903-1923). בשנת 1923 נמלט על נפשו לקלצק שבפולין מרדיפות של המשטר הסובייטי, שאסרוהו מספר פעמים, בשל עיסוקו ביהדות ותורה.

## [עריכה] עלייתו לארץ ישראל

לאחר עלייתו לארץ בשנת 1925 נתמנה לראש ישיבת עץ חיים בירושלים עד יום מותו.

הצטרף לאגודת ישראל מיום היווסדה. השתתף בכל שלשת הקונגרסים העולמיים שלה, ובשנותיו האחרונות אף כיהן בתור יו"ר של "מועצת גדולי התורה". החזיק בעמדה חיובית לגבי מדינת ישראל העתידית, והמריץ את אנשי האגודה לפעולות ממשיות למען ישוב ארץ ישראל, היה ממייסדי "ועד הישיבות" בוילנה, יחד עם ה"חפץ חיים" ורבי חיים עוזר גרודזנסקי.

היה ידידו וחבירו הקרוב של הראי"ה קוק, אותו כינה בתואר "שר התורה", והירבה לפקוד אותו ולשהות במחיצתו. אף שהיה פרו ציוני, נחשב לדמות תורנית מוערכת אצל החרדים ולאחד מגדולי הדור במאה העשרים.

הרב מלצר נפטר בי' בכסלו ה'תשי"ד.

## [עריכה] חיבוריו

עבודותיו הרוחניות היו פירושו אבן האזל (בשבעה כרכים) על הרמב"ם והגהות חידושי הרמב"ן על התלמוד הבבלי.

## [עריכה] תלמידיו

- בנו, הרב צבי יהודה מלצר רבה של רחובות ומייסד "ישיבת הדרום", חותנו של הרב יהודה עמיטל, והוגה הרעיון של "ישיבה צבאית".
- בנו, המחנך וחוקר התנ"ך פרופ' פייבל מלצר, מנהל ביה"ס "רוחמה", מרצה השיעור היומי בתנ"ך ב"קול ירושלים" ומחבר פרוש למספר ספרים בסדרת דעת מקרא.

- הרב שך, ראש ישיבת פוניבז' ומנהיג הליטאים בארץ ישראל.
- הרב שלמה זלמן אוירבך, ראש ישיבת קול תורה.
- חתנו, הרב אהרון קוטלר ראש ישיבת ראש ישיבת קלצק-לייקווד ארצות הברית.
- חתנו, הרב יצחק בן מנחם, אב"ד פתח תקוה.
- הרב יוסף אליהו הענקין, מנהיג רוחני של יהדות ארצות הברית, וראש ארגון הצדקה "עזרת תורה".
- הרב שלמה גורן, רב ראשי לארץ ישראל.
- הרב יהודה עמיטל, ראש ישיבת הר עציון.

## [עריכה] קישורים חיצוניים

- ישיבת "עץ החיים" דקלצק, ד"ר הלל זיידמן , אתר דעת

מקור: http://he.wikipedia.org../../../%D7%90/%D7%99/%D7%A1/%D7%90%D7%99%D7%A1%D7%A8_%D7%96%D7%9C%D7%9E%D7%9F_%D7%9E%D7%9C%D7%A6%D7%A8.html

קטגוריות: רבנים אורתודוקסים | רבנים ארץ ישראליים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English